  Анжелика Тихонова корреспондент 16-тӥ тулыспалысен Удмуртиын анай кыллэн арняез ортчоз. Со 21-тӥ тулыспалэ пусйиськись Анай кыллэн калыккуспо нуналэзлы тупатэмын, ивортэ элькунысь Калыкъёслэн эшъяськон юртсылэн пресс-службаез. Арняез 16-тӥ тулыспалэ «Халом» еврей школаын усьтозы. Отын покчи пиналъёсты еврей алфавитысь букваослы дышетозы. Шор арлыдъем пиналъёс «Пижамная библиотечка» ӵектосысь «Язык ангелов» книгая мастер-классэ пыриськозы. Книга иврит кылэз улӟытон сярысь маде. Нош бадӟымъёслэн группаязы дышетскисьёс еврейёслэн тужгес бадӟым кылъёссылэн – иврит но идиш – аспӧртэмлыкъёссы сярысь тодозы. Озьы ик дышетӥсьёс анай-атайёс понна но занятие ортчытозы. Соосты еврей алфавитлэн аспӧртэмлыкъёсыныз тодматозы. Удмурт кыллы кӧня ке нуналэз сӥзёзы 17-тӥ тулыспалэ удмурт прозая но кылбуретъя туала антологиосын тодматозы. 18-тӥ тулыспалэ Вавож ёросысь Зямбайгуртысь школаын Анай кыллы сӥзем нунал ортчытозы, нош Ижкарысь экономикая но математикая 29 номеро лицейын удмурт кылэн тодматон урок радъялозы. 19-тӥ тулыспалэ «Мынам Удмуртия» радиоын «Удмуртский с нуля» программалэн выль выпускез потоз. 20-тӥ тулыспалэ Грак черкогуртын удмурт кылэн тодматон урок ортчытозы. Со нуналэ ик ӝытазе Ижкарын «Шудком» удмурт визьбур клуб витетӥ сезонзэ усьтоз. 21-тӥ тулыспалэ Анай кыллэн нуналэзлы сӥзем урокъёс Дэбесысь Леонид Рыков нимо шоръёзо школаын но ёросысь егитъёслэн «Вертикаль» центразы ортчозы. Озьы ик 20-тӥ тулыспалэ Ижкарын улӥсьёс «Tolles Diktat» югдытон акцие пыриськыны но немец кылын диктант гожтыны быгатозы. Пыриськисьёслы пӧртэм уровенен текстъёс ӵектозы: А1 но В1. Диктантъёсты Немец лулчеберетъя центрын, Удмурт кун университетлэн лыдӟетъюртаз но лингвистикая 22 номеро лицейын гожтозы. Со сяна, Анай кыллэн нуналэзлы сӥзем арня улсын бигер кылэн но лулчеберетэн тодматозы. 20-тӥ тулыспалэ Муса Джалиль нимо лыдӟетъюртын кыллы сӥзем ӝыт ортчоз. Куноос понна «Язык моих предков» адӟытон, «Түбәтәй» но «Капка» крезьгуро калык шудонъёс, сяме пырем пужыё бигер изьы лэсьтонъя мастер-класс радъялозы. Бигер но башкир лулчеберетъя «Дуслык» клубе ветлӥсьёс Атыкай музъемез утисьёслэн нуналзылы сӥзем литературно-музыкальной композицизэс возьматозы. Анай кыллэн калыккуспо нуналэз 21-тӥ тулыспалэ 2000-тӥ арысен арлы быдэ пусйиське. Солэн ужпумез – пӧртэм кылъёсты, тужгес но бырисьёссэ, утён но азинтон, трос кылъёсты дышетон понна дурбасьтон но пӧртэм кылъёслэн но лулчеберетъёслэн аспӧртэмлыкенызы тодматон Тодэ вайытом, Россиысь Просвещениея министерство Анай кыллэн нуналэзлы сӥзем «Родные языки России» огъяросси акци ортчытэ. 2018-тӥ арысен 27-тӥ шуркынмонэ Удмуртиын, озьы ик куд-ог мукет улосвылъёсын но кунъёсын Удмурт кыллэсь нуналзэ пусъё.  Тегъёс: Мерлык Лулчеберет Ижкар Удмуртия удмурткыл Калыкъёслэнэшъяськонюртсы  